Smernica Komisie 97/72/ES
z 15. decembra 1997,
ktorou sa mení a dopĺňa smernica 70/524/EHS o prídavných látkach v krmivách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na zmluvu o založení Európskych spoločenstiev,
so zreteľom na smernicu Rady 70/524/EHS z 23. novembra 1970 týkajúcu sa prídavných látok v krmivách [1], naposledy zmenenú a doplnenú smernicou 97/6/ES [2] a najmä na jej článok 7,
keďže smernica 70/524/EHS uvádza, že obsah jej príloh sa má prispôsobovať pokroku vedeckých a technických poznatkov; keďže sa prílohy kodifikovali smernicou Komisie 91/248/EHS [3];
keďže pre prídavnú látku patriacu do skupiny "antibiotiká" by sa mali doplniť údaje v kolónke "chemický vzorec, popis";
keďže nové využite prídavnej látky patriacej do skupiny "kokcidiostatiká a iné liečivé látky" a nové využitie prídavnej látky patriacej do skupiny "spojivové, protispekavé a zrážacie látky" sa v určitých krajinách dôkladne testovali; keďže na základe získaných skúseností a uskutočneného výskumu sa tieto nové využitia môžu v rámci spoločenstva povoliť;
keďže ustanovenia príloh pre prídavnú látku skupiny "emulgačné, stabilizujúce, zahusťujúce a želírovacie látky" je potrebné prispôsobiť ustanoveniam spoločenstva prijatým v oblasti potravín;
keďže pre dve prídavné látky zo skupiny "emulgačné, stabilizujúce, zahusťujúce a želírovacie látky" a jednu zo skupiny "konzervačné látky" by sa mal zmeniť zápis v stĺpci "iné ustanovenia";
keďže sa v určitých členských krajinách úspešne testovalo nové využitie prídavnej látky zo skupiny "antibiotiká" a prídavnej látky zo skupiny "kokcidiostatiká a iné liečivé látky"; keďže by sa malo povoliť dočasné povolenie týchto nových využití na úrovni jednotlivých štátov pred očakávaným spoločným povolením na úrovni spoločenstva;
keďže by sa mal zmeniť najnižší povolený obsah prídavnej látky skupiny "mikroorganizmy";
keďže výskum rozličných prídavných látok zahrnutých v prílohe II, využitie ktorých sa následne môže povoliť na úrovni jednotlivých štátov, sa zatiaľ neukončil; keďže pre každú z týchto látok by sa mala z tohto dôvodu predĺžiť platnosť povolenia o stanovenú lehotu;
keďže smernica 97/6/ES zakázala používanie glykopeptidového antibiotika avoparcín s účinnosťou od 1. apríla 1997 z dôvodu, že sa nedá vylúčiť, či jeho používanie v krmive zvierat nezodpovedá za vyvolanie rezistencie voči glykopeptidom používaným v humánnej medicíne;
keďže na ďalší glykopeptid ardacín bolo udelené dočasné povolenie na základe smernice Komisie 94/77/ES z 20. decembra 1994, ktorou sa mení a dopĺňa smernica Rady 70/524/EHS týkajúca sa prídavných látok v krmivách [4]; keďže sa síce s touto prídavnou látkou v súčasnosti neobchoduje, nemalo by sa jej povolenie predĺžiť z dôvodu bezpečnostných opatrení a v zhode s odporúčaniami vedeckého výboru pri chýbajúcich výsledkoch ešte prebiehajúceho výskumu avoparcínu;
keďže opatrenia ustanovené v tejto smernici sú v súlade so stanoviskom Stáleho výboru pre krmivá,
PRIJALA TÚTO SMERNICU:
Článok 1
Prílohy k smernici 70/524/EHS sa týmto menia a dopĺňajú tak, ako je ustanovené v prílohe k tejto smernici.
Článok 2
1. Členské štáty prijmú najneskôr do 31. marca 1998 zákony, iné právne predpisy a správne opatrenia potrebné na dosiahnutie súladu s prílohou k tejto smernici.
Tieto ustanovenia budú obsahovať odkaz na túto smernicu, alebo ich takýto odkaz bude sprevádzať pri úradnom uverejnení. Podrobnosti o odkazoch ustanoví členský štát.
2. Členské štáty pošlú Komisii znenie najdôležitejších ustanovení vnútroštátneho práva prijatého v oblasti, ktorá sa riadi touto smernicou.
Článok 3
Táto smernica nadobudne účinnosť dvadsiaty deň po jej uverejnení v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 15. decembra 1997